El Basket Cup Gandia atraurà a la nostra ciutat prop de 2.000 persones durant el cap de setmana
05 juny 2018

## El Basket Cup Gandia atraurà a la nostra ciutat prop de 2.000 persones durant el cap de setmana05 juny 2018Última actualització: 14 juliol 2025

![](../gestion/img/_AO_9066-copia.jpg)  
  

La regidora d'Esports, Lydia Morant; acompanyada per Álvaro Peyró, president de l'Units pel Bàsquet Gandia; i Nacho Macipe, en representació de l'empresa organitzadora QL Sport, han presentat aquest matí el "Basket Cup Gandia" que es desenvoluparà a les instal·lacions del poliesportiu municipal i el pavelló del Raval els dies 9 i 10 de juny.  
Un torneig de categories benjamí, aleví, preinfantil, infantil, cadet i júnior a modalitats masculina i femenina en el qual estaran representades vuit comunitats autònomes i on ja han confirmat la seua presència 28 clubs que atrauran a la nostra ciutat 900 jugadors i més de 1.000 acompanyants segons han informat els organitzadors.  
  
Són molts els equips que es donaran cita a la capital de la Safor durant el cap de setmana, clubs com València Basket, UCAM Múrcia, Cuarte de Huerva (Saragossa), Club Màlaga Basket, Bàsquet Lluïsos de Gràcia o La Salle Bilbao, entre d'altres.  
Els diferents equips seran rebuts el divendres, i aquells que hagen de pernoctar a la ciutat de Gandia ho faran en hotels de la platja. "_Durant aquests tres dies seran gairebé 2.000 persones les que amb l'excusa del torneig estaran a la nostra ciutat amb el que seguim refermant el binomi turisme-esport que tan bons resultats està donant per a la desestacionalització_" va afirmar **Lydia Morant** qui afegia que "_volem agrair a QL Sports la seua aposta per Gandia per acollir un torneig que esperem que es consolide en pròximes edicions convertint a la nostra ciutat en un referent en el món del bàsquet_"  
  
Per la seua banda, **Nacho Macipe** va explicar que durant el cap de setmana es disputaran prop de 100 partits que seran arbitrats per col·legiats de la Federació Valenciana. "_La revista Gigantes del Basket farà un seguiment del torneig, el que indica la rellevància que té aquesta iniciativa en l'àmbit del bàsquet". "Organitzar una primera edició sempre és més costós però la nostra intenció és romandre a Gandia perquè té tots els elements per a albergar aquest tipus de tornejos i permetre que cresca encara més_".  
  
Macipe va voler destacar que "_el torneig és de fi de temporada i la nostra intenció és que es convertisca en una festa i un premi per a tots els xiquets i xiquetes que han estat treballant durant 10 mesos en les seues respectives competicions. Evidentment hi haurà lliurament de trofeus però no és la filosofia del torneig tenir un caràcter únicament competitiu_".  
  
Finalment, **Álvaro Peyró** va voler agrair a l'Ajuntament de Gandia i a l'empresa QL Sport "_l'esforç que s'ha fet perquè la nostra ciutat puga acollir aquest torneig. Esperem que malgrat les dificultats d'aquesta primera edició, puguem consolidar la iniciativa però per a això necessitem més implicació del sector privat i seguir col·laborant en la línia que s'ha marcat des de les Taules de Turisme" i afegia que "com a club, dins les nostres obligacions està aportar el nostre granet de sorra per seguir fomentant l'esport i generant activitats que beneficien al conjunt de la ciutadania_".